《闻吾廷介避乱客死藁𦵏道隅》
明代·郑善夫

识面胥台夕，论心浒墅时。功名非尔辈，文藻是吾师。

命薄长遗世，才高更忍饥。天如产麟凤，王不梦熊罴。

久着东山屐，频歌濮水词。邴原明进退，杜甫昩生涯。

已是哀黄发，仍兼陷赤眉。修身浑欲到，得祸一何奇。

寂寞榱楹折，荒芜气运衰。人皆牖下死，子有道傍疑。

叔宝时多惜，嵇康我独悲。君门数行泪，不但致吾私。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。